Γιουβέτσι με σκορπίνες και φρέσκια ντομάτα
Σκορπίνα: Ποιος είπε ότι το γιουβέτσι δεν γίνεται με ψάρι; Αντί για σκορπίνα, μπορείτε να βάλετε πεσκανδρίτσα, μπακαλιάρο ή άλλο ψάρι της αρεσκείας σας. Απλώς υπέροχο!
2 σκορπίνες (περίπου 600 γρ. η καθεμία), καθαρισμένες από εντόσθια και λέπια, 2 δαφνόφυλλα, 2 σκελίδες σκόρδο, σε φετούλες, 2 κρεμμύδια, ψιλοκομμένα, 3 κρεμμυδάκια φρέσκα, ψιλοκομμένα, χωριστά το λευκό από το πράσινο μέρος, 1 μικρή μαραθόριζα, ψιλοκομμένη, 2 καρότα, ψιλοκομμένα, 600 γρ. ντομάτες ώριμες, τριμμένες στο χοντρό του τρίφτη, 1 τμχ. αστεροειδής γλυκάνισος, 900 ml ζεστός ζωμός λαχανικών ή νερό, 300 γρ. κριθαράκι μέτριο, 150 ml ελαιόλαδο, χοντρό αλάτι για το ψάρι, αλάτι, πιπέρι φρεσκοτριμμένο
Για να φτιάξουμε γιουβέτσι με σκορπίνες και φρέσκια ντομάτα, αρχικά ξεπλένουμε τα ψάρια, τα στεγνώνουμε καλά με χαρτί κουζίνας, πασπαλίζουμε με χοντρό αλάτι και πιπέρι και βάζουμε στην κοιλιά τους τα δαφνόφυλλα.Τα αφήνουμε στην άκρη.Σε μια κατσαρόλα ζεσταίνουμε 80 ml από το ελαιόλαδο σε μέτρια φωτιά και σοτάρουμε το σκόρδο για 1 λεπτό, ίσα ίσα να σκορπίσει το άρωμά του.Προσθέτουμε το ξερό κρεμμύδι, το λευκό μέρος από τα φρέσκα κρεμμυδάκια, τη μαραθόριζα και τα καρότα και σοτάρουμε για 6-7 λεπτά, ανακατεύοντας μέχρι να μαλακώσουν αρκετά.Ρίχνουμε την ντομάτα, τον γλυκάνισο και αλατοπίπερο και βράζουμε για 7-8 λεπτά.Παράλληλα, προθερμαίνουμε τον φούρνο στους 190°C με τη γάστρα ή ένα βαθύ ταψί μέσα, για να ζεσταθεί.Ραντίζουμε τα ψάρια με λίγο ελαιόλαδο και τα βάζουμε στις δύο άκρες της γάστρας.Ρίχνουμε τη σάλτσα από την κατσαρόλα, σκεπάζουμε με καπάκι ή αλουμινόχαρτο και ψήνουμε για 10 λεπτά.Γυρίζουμε τα ψάρια από την άλλη πλευρά, προσθέτουμε στη μέση το κριθαράκι, τον ζεστό ζωμό, ανακατεύουμε ελαφρώς, σκεπάζουμε και ψήνουμε για 15 λεπτά.Ξεσκεπάζουμε, προσθέτουμε το υπόλοιπο ελαιόλαδο, το πράσινο μέρος από τα κρεμμυδάκια, ανακατεύουμε προσεκτικά το κριθαράκι και ψήνουμε για άλλα 4-5 λεπτά.Ξεφουρνίζουμε, αφήνουμε να σταθεί για 5 λεπτά και σερβίρουμε το κριθαράκι με το ψάρι προσεκτικά ξεψαχνισμένο.
Ντομάτα,Σκορπίνα